
Orice demers referitor la trecutul culturii muzicale româneşti are în vedere cele trei mari 
filoane ale acesteia: folclorul, muzica bizantină şi creația cultă de factură occidentală, subliniindu-se 
adesea faptul că „manuscrisele muzicale bizantine reprezintă mărturia cea mai de preţ a unui trecut 
îndelungat de cultură românească”. În evoluţia sa spectaculoasă din secolul trecut, şcoala 
componistică românească şi-a apropiat muzica bizantină, în diferite ipostaze „„...de la bizantinismul 
frust... la prefigurarea unei lumi muzicale metabizantine... surprinzând prin modelarea unor 
arhetipuri ale muzicii şi spiritualității bizantine, întreaga arie de reflectare a acesteia, potențialitățile 
ei universale” — după cum constata compozitoarea Irinel Anghel, încercând o radiografiere a creaţiei 
româneşti din a doua jumătate a secolului al XX-lea”. 

O întrebare incitantă formulată în perioada de pregătire a acestui simpozion — „Poate fi 
considerată muzica bizantină un arhetip al creaţiei muzicale româneşti?” — ne-a determinat să 
întoarcem privirea dinspre manuscrisele cu neume bizantine (care ne sunt mai familiare) spre 
modelele permanente şi universale, spre simbolurile arhetipale pe care această muzică le înglobează 
şi pe care apoi le transmite şi creaţiilor contemporane. 

Răspunsul pe care îl formulăm acum nu poate fi decât unul prea scurt, faţă de complexitatea 
acestei problematici şi credem că trebuie să pornească de la o realitate sintetizată de bizantinologul 
Constantin Secară în enunţul: „... muzica bizantină nu este muzică!”5%. Altfel spus, cântările 


bisericeşti depăşesc prin funcţia pe care o îndeplinesc accepțiunea pe care o are termenul din 


3 Titus Moisecu, Prolegomene bizantine. Muzică bizantină în manuscrise şi carte veche românească, Editura 
Muzicală, Bucureşti, 1985, p. 15. 

35 Irinel Anghel, Orientări, direcții, curente în muzica românească din a doua jumătate a secolului XX, Editura 
Muzicală, Bucureşti 1997, p.11. 

* Constantin Secară, Muzica bizantină — doxologie şi înălțare spirituală, Editura Muzicală, Bucureşti, 2006, p. 5. 

muzicologia occidentală; „... ele ating efectiv înălțimile doxologice ale apropierii de contemplarea 
divinității. Din acest punct de vedere muzica bizantină reprezintă cea mai înaltă expresie a teologiei 


harice, ortodoxe” 


. Ca parte a cultului ortodox, ea este impregnată de simbolismul propriu 
rânduielii Sfintelor slujbe, ce au şi funcţie de reprezentare simbolică, reînnoire mistică şi 


sacramentală a istoriei Mântuirii. 


1. Numere 

Nu a fost uşor să stabilim priorități, dar, cum orice muzică se bazează pe raporturi sonore, 

ne-am îndreptat mai întâi atenția spre lumea simbolismului numeric. Am ales doar la câteva 
exemple — numerele trei, patru, opt şi nouă, cu toate că există şi altele care ne conduc spre muzica 
bizantină (în primul rând unu — vezi monodie, ison; şapte — numărul Laudelor bisericeşti etc.). 
Trei. Număr fundamental în toate culturile, exprimând ordine intelectuală şi spirituală, totalitatea, 
desăvârşirea, trei reprezintă în creştinism „perfecțiunea unității dumnezeieşti”. Ca atare, numărul 
poate fi găsit în practicarea cultului încă din primele secole creştine, simbolismul său fiind invocat 
spre exemplu, în secolul al V-lea pentru a justifica ora la care trebuie săvârşită Sf. Liturghie şi care 
nu putea fi decât Ceasul III (ora nouă dimineaţa, pentru timpul laic): „ora care poartă numele 
Treimii Dumnezeieşti se cuvine să fie sfințită prin săvârşirea lucrării sfinte spre slava lui Dumnezeu 
cel în trei persoane”. 

Anul bisericesc ortodox, care începe la 1 septembrie, după tradiția moştenită din Legea 
Veche, se divide în trei mari perioade, având în centrul său sărbătoarea Învierii: perioada prepascală 
(numită a Triodului, care cuprinde în cele zece săptămâni ale sale şi Postul Mare al Sfintelor Paşti), 
perioada pascală (a Penticostarului, de opt săptămâni), şi perioada postpascală (perioada 
Octoihului). Denumirile provin de la cărțile de strană folosite în aceste perioade de cântăreții 
bisericeşti, dar observăm cum fiecare se raportează la un anumit număr. Cartea Triodului, spre 
exemplu, îşi datorează numele unor creaţii poetico-muzicale specifice perioadei: zriodele, specie de 
dimensiuni reduse a canonului, care se cântă doar în perioada Păresimilor“”. 

În cadrul slujbelor bisericeşti, numărul trei este prezent în multe situaţii: există gesturi 
rituale ce se realizează de trei ori (cădirea, semnul crucii, întreita afundare a pruncului în apa 
sfințită, la botez etc.), cântări şi formule rituale care se repetă de trei ori. La rândul său, oficiul 
Liturghiei se desfăşoară pe planul unei trilogii dramatice, cele trei părți distincte — Proscomidia, 
Liturghia catehumenilor şi Liturghia credincioşilor — succedându-se şi înlănţuindu-se într-o acţiune 


unitară, în jurul temei mântuirii lumii prin jertfa Fiului lui Dumnezeu. Tema simbolică a coborârii 


37 Idem, ibidem. 

38 Matei Vlastare, cf. Preot profesor dr. Petre Vintilescu, Liturghierul explicat, Editura Institutului Biblic şi de Misiune 
al Bisericii Ortodoxe Române, București, 1998, p. 159. 

3 Păresimi este denumirea populară a perioadei Triodului. 

lui Dumnezeu în lume prin Fiul său“ este subliniată şi completată în partea a doua a Sfintei 
Liturghii printr-o formă imnografică solemnă, care ne trimite spre acelaşi număr trei: Trisaghionul 
liturgic. Denumirea perpetuată în bibliografia românească face trimitere la textul grecesc, în care 
cuvântul apioc (sfânt) se repetă de trei ori, pentru fiecare dintre cele trei ipostaze ale unicei 
Dumnezeiri: „Aghios o Theos, Aghios athanatos, Aghio ischiros, Eleison imas” („Sfinte 
Dumnezeule, Sfinte tare, Sfinte fără de moarte, miluieşte-ne pe noi”). Imn trinitar foarte vechi, 
întrebuințat în toate Bisericile Orientului, atât Ortodoxe cât şi neortodoxe, şi generalizat deja în 
serviciul liturgic în secolul al V-lea, trisaghionul mărturiseşte credinţa că veşnica prezenţă a lui 
Dumnezeu cuprinde în sine veşnica prezență a Sfintei Treimi. Lucrările de specialitate insistă 
asupra sensului mistic al imnului trisaghion care simbolizează „... unirea Bisericii triumfătoare cu 
cea luptătoare, a cerului cu pământul, a îngerilor şi a sfinților cu oamenii, unire realizată prin 
întruparea şi venirea Fiului lui Dumnezeu pe pământ. El ne sugerează şi prezența mistică sau 
participarea nevăzută a sfinţilor îngeri la slujba de slăvire pe care o înălțăm lui Dumnezeu împreună 
cu dânşii... 

Regăsim numărul trei şi în procesul de creare a repertoriului liturgic. Însăşi compunerea 
imnurilor sacre de către Sfinţii Părinţi loan Chrisostomul (loan Gură de Aur), Cosma Melodul și 
loan Damaschinul este prezentată într-un tratat din secolul al XV-lea al lui Gabriel Ieromonahul, 
drept un proces care se desfăşoară în trei etape: „a) mai întâi s-a compus melodia într-un permanent 
raport cu textul sacru (metrofonia); b) apoi muzica a fost notată în manuscris; c) iar în al treilea 
moment, pentru o mai bună şi frumoasă interpretare, a fost adăugată și cheironomia”“?. 

Tot în trei etape se desfăşoară şi procesul de însuşire a cântării bizantine: paralaghie, 
metrofonie („punerea în comun a silabelor intervalice cu textul”) şi melos „acesta din urmă fiind cel 
mai dificil de realizat, conform scrierilor muzicale bizantine, căci melosul este melodia 
adevărată” * 

Patru. Simbolistica numărului patru este la fel de cuprinzătoare. Este număr sacru în Vede, cu rol 
determinant în gândirea şi filozofia indienilor din America de Nord, dar prezent şi în cosmogonie, 
în ritualuri inițiatice, în filozofia platoniciană, stă la baza gândirii jungiene şi... enumerarea ar putea 
continua căci, „din vremurile apropiate de perioada preistorică numărul 4 a fost folosit pentru a 
semnifica solidul, tangibilul, sensibilul. Relaţia dintre el şi cruce făcea din numărul patru un simbol 


incomparabil de plenitudine şi universalitate, un simbol totalizator” *. 


“ Pr. prof. dr. Petre Vintilescu, op. cit., p. 180. 

“ Pr. prof. dr. Ene Branişte, Liturgica specială, Editura Institutului Biblic şi de Misiune al Bisericii Ortodoxe Române, 
Bucureşti, 1980, p. 317. 

# Gabriel Ieormonahul, cf. Nicolae Gheorghiţă, Tradiţia muzicală a koinonicului duminical în perioada post-bizantină. 
Morfologie — Sintaxă — Exighisis, teză de doctorat, mss., Bucureşti, 2005, p. 134. 

# Nicolae Gheorghiţă, op. cit., p. 133. 

Jean Chevalier, Alain Geerbrant, Dicţionar de simboluri, vol. 3, Editura Artemis, Bucureşti, 1994, pp. 28-29. 

În cultul creştin, ziua liturgică, este împărțită în patru Ceasuri — ceasul I, ceasul III, ceasul 
VI şi ceasul IX — asemeni ceasurilor pe care evreii le moşteniseră de la asiro-babilonieni. Socotind 
ziua ca intervalul cuprins între răsăritul şi apusul soarelui, durata unui ceas este variabilă, în funcție 
de anotimp. Împărţirea se raportează însă la momentul echinocțiilor, intervalul de 12 ore, fiind 
socotit între orele 6 şi 18, fiecărui Ceas revenindu-i câte trei ore. Această veche împărțire orientală 
s-a păstrat în întreg creştinismul, momentele de rugăciune din cursul zilei, raportându-se şi astăzi la 
aceste ceasuri, a căror denumire a fost păstrată chiar dacă slujbele nu se mai săvârşesc exact la 
momentele din zi indicate de titulatura lor. 

Este firesc să regăsim numărul patru — numărul Sfintei Cruci şi al Evangheliştilor — şi în 

perimetrul muzical, mai precis, în organizarea modală bizantină. Deşi totalul ehurilor bizantine 
medievale este opt, teoria şi tradiţia manuscrisă ne prezintă două grupe de patru, împărțindu-le în 
autentice şi plagale, clasificare păstrată până în prezent. 
Opt. Sistemul modal bizantin ne conduce firesc spre numărul opt, datorită calităţii lui de a fi dublul 
lui patru. Prezent în foarte multe culturi, opt a devenit un număr sacru, asociat cu împlinirea, 
desăvârşirea, echilibrul cosmic. În creştinism, opt este simbolul Învierii și al transfigurării, asemeni 
zilei a opta, care vesteşte veşnicia. Regăsim acest număr în organizarea repertoriului liturgic de 
factură bizantină, realizată de Sf. loan Damaschinul în secolul al VIII-lea. Bogata producție 
imnografică a secolelor anterioare a fost sistematizată, în funcție de structura melodică, în cartea 
numită Octoechos. În acest caz, opt reprezintă perfecțiunea și sugerează, totodată, medierea pe care 
rugăciunea cântată o realizează între lumea pământească şi cea a cea dumnezeiască. Transformările 
pe care le-a suferit muzica bizantină în evoluţia ei seculară nu au afectat Octoihul alcătuit în primul 
mileniu creştin, acesta fiind şi astăzi sistemul de organizare al melodiei circumscrise tradiției 
bizantine, deci şi al celei ortodoxe româneşti. Din punctul de vedere al substanței melodice care 
însoţeşte serviciul divin pe parcursul unui an liturgic, numărul opt este constant prezent, căci în 
practica liturgică, fiecărei săptămâni îi corespunde succesiv unul dintre ehuri începutul rotației 
având ca reper sărbătoarea Învierii, după care se începe cu ehul 1. 

Se cuvine să mai amintim în acest context şi octogonul, simbol conex al cifrei opt, prezent în 
manifestări exterioare ale cultului. Astfel, cristelniţa în care preotul cufundă copilul la botez are 
formă octogonală sau este aşezată pe un suport octogonal, această formă simbolizând Învierea, 
intrarea în viața cea nouă, dobândită la botez prin scoaterea din apa sfințită. 

Nouă. Asociem acest număr în prezentarea noastră, în primul rând, cu o creație poetico-muzicală 
specific bizantină: canonul, poem de mari dimensiuni, alcătuit din nouă ode, care la rândul lor au în 
componenţă trei până la nouă tropare (strofe), compuse conform unor reguli stricte. Reţinem însă 


mai întâi, dintre semnificaţiile simbolice ale lui nouă, pe cea de a anunţa deopotrivă un sfârşit şi o 

reîncepere, naştere şi moarte, sfârşitul unui ciclu şi deschiderea unei noi etape, idei semnalate în mai 
multe culturi. 

Integrat slujbei Utreniei (slujba de dimineaţă) pe tot parcursul anului, canonul este totuşi o 
emblemă a perioadei Triodului, pentru că are o mai largă întrebuințare în această perioadă, fiind 
cuprins şi în alte slujbe, cum este cea a deniei din săptămâna a cincia a Postului mare, când în 
biserici răsună integral Canonul de pocăință al Sf. Andrei Criteanul, compus din 250 de strofe. 
Pentru ortodocşi, Triodul reprezintă o perioadă de pregătire, prin post şi rugăciune, pentru marea 
sărbătoare a Învierii şi totodată de rememorare a Jertfei Mântuitorului, prin Patimile şi moartea Sa 
pe Cruce. Ax central al întregului an bisericesc, Învierea Domnului marchează şi trecerea într-o altă 
etapă, acea care prin Înălţarea în slavă a Domnului, urmată de Pogorârea Duhului Sfânt a dus la 
întemeierea Bisericii creştine. Cele nouă ode ale canonului sugerează trecerea de la vremea de luptă 
cu păcatul, la perioada biruinţei asupra păcatului şi a morții, a triumfului şi a bucuriei pascale. 

În legătură cu numărul nouă, mai amintim doar faptul că Trisaghionul, despre care am vorbit 
ceva mai înainte, se cântă de trei ori la slujba obişnuită şi de nouă ori la cea arhierească“”, după 
numărul cetelor îngereşti. 

Simbolurile numerice au o prezență consistentă în muzica bizantină, dar cum nu ne-am 
propus o abordare exahaustivă a acestora, încheiem secțiunea dedicată numerelor cu câteva scurte 
observaţii. Numerele sunt prezente şi în denumirea unora dintre sistemele de alcătuire a scărilor 
modale: difonia, trifonia, tetrafonia, indicând alcătuirea acestora prin alăturarea conjunctă a unor 
tricorduri, tetracorduri sau pentacorduri. 

De asemenea, merită să observăm şi faptul că neumele distematice au redat încă de la 
începuturile notației intervalele reprezentate prin cifre de primele numere prime: 1, 2, 3 şi 5 (adică 
intervalele de primă, secundă, terță şi cvintă). Evoluţia monodiei bizantine, reflectată şi în 
diversificarea intervalelor muzicale, nu a schimbat această situație, combinarea neumelor care 
reprezintă aceste intervale generând orice interval simplu sau compus. 

Numerele de la unu la opt servesc în practica muzicală bisericească şi pentru identificarea şi 
recunoaşterea modurilor bizantine, cea mai frecventă nomenclatură fiind cea de natură numerală, 
folosită în manuscrisele muzicale: protos, deuteros, tritos, tetartos, plaghios protos, plaghios 
deuteros etc., în limba greacă şi ehul/glasul întâi, al doilea etc., în limba română. În lucrările 
teoretice, se alătură acestor denumiri şi cele toponimice, împrumutate din teoria modurilor antice 


greceşti — doric, frigic etc. 


45 Ahha arh; nains SrA pa TER TRS 
Slujbă arhierească, adică desfăşurată în prezența unui ierarh al Bisericii sau oficiată de acesta. 

2. Figuri geometrice 

Dintre figurile geometrice, cea care are cea mai reprezentativă legătură cu muzica bizantină 
este cercul. Încărcat de o simbolistică bogată şi plasat între primele simboluri fundamentale“, cu o 
importantă contribuție la arhitectura bizantină (vezi bisericile circulare, cupola etc.), cercul stă şi la 
baza unui important mijloc didactic, cu subtile semnificaţii: „roata glasurilor”. Încadrarea modurilor 
bizantine într-o schemă cuprinzătoare aparține lui Ioannes Koukouzeles, marele reformator al 
muzicii bizantine din secolul al XIV-lea. Koukouzeles numeşte schema sa „Marele cerc al roții 
muzicale” şi redă cu ajutorul acesteia raportul dintre cele patru glasuri autentice şi cele patru 
plagale. Manuscrisele bizantine reproduc în diferite variante această schemă în sumarele lor 
propedii”. 

Un exemplu îl reprezintă „roata glasurilor” din Ms. gr. 867, fol. 594, de la Biblioteca 
Academiei Române, o reprezentare complexă, cu multe elemente, apropiată de reprezentarea lui 
Koukouzeles. Există însă şi variante mai simple, cu un sigur cerc, pe care sunt reprezentate doar 
cheile glasurilor sau altele mai elaborate care conţin silabele mnemotehnice specifice (ananes, 
neanes, nana €tc.), semne diastematice sau scurte formule melodice, denumirile greceşti ale ehurilor 
etc. În procesul didactic, însuşirea noțiunilor legate de sistemul modal era completată prin tradiţia 
orală, căci propediile nu conțin nici un fel de explicații ale acestor scheme. Pornind de la 
simbolistica cercului, putem vedea astăzi în „roata glasurilor”, pe de o parte, exprimarea ideii de 
perfecțiune a sistemului modal, dar şi prezenţa suflului divin, fără început şi fără sfârşit, în creaţia 
muzicală bizantină, ale cărei caracteristici modale sunt sintetizate în această schemă. 

Arborele sau copacul. Unul dintre cele mai bogate şi răspândite arhetipuri este „arborele”“5, ce 
are, conform lui Mircea Eliade, cel puțin şapte interpretări principale, printre acestea figurând şi cea 
de simbol al raporturilor ce se stabilesc între pământ şi cer, fiind astfel sinonim cu Axa lumii. 
Creştinismul a stabilit o legătură între arborele vieţii şi arborele crucii. Este posibil ca marele succes 
de care s-a bucurat acest arhetip în rândul miniaturiştilor şi meșterilor sticlari din secolul al XIII-lea 
să fi condus la includerea sa în propediile din manuscrisele muzicale bizantine, pentru a reprezenta 
churile bizantine. În manuscrisele româneşti, această reprezentare apare sub titlul „Schimbările 
glasurilor în chipul copacului” şi s-a perpetuat până în pragul secolului al XIX-lea. 

O diagramă din Tehnologia tis mousikis de Apostolos Konsta din Chios, una dintre 
personalitățile remarcabile ale muzicii de tradiţie bizantină de la sfârşitul secolului al XVIII-lea şi 
începutul celui următor, aduce copacul într-o altă reprezentare, legată de această dată de notație şi 


procesul dificil al însuşirii acesteia. Deşi pare o simplă joacă cu neumele, (căci toate semnele sunt 


46 Jean Chevalier, Alain Geerbrant, Dicţionar de simboluri, op. cit., vol. 1, p. 294. 

“ Propedie — parte teoretică la începutul manuscriselor muzicale medievale din categoria Anastasimatarion. Cuprinde 
enumerarea diferitelor categorii de neume, a churilor şi cheilor acestora, apechematele (formule de acordaj ale ehurilor 
bizantine) şi, uneori, scurte exerciţii pentru însuşirea neumelor. 

48 Jean Chevalier, Alain Geerbrant, op. cit., vol. 1, p. 124. 

neume ale notaţiei kokouzeliene, folosită în secolele XV-XVIII) al cărei rezultat poate fi privit şi ca 
o reprezentare antropomorfă, această diagramă, care ajuta probabil la memorarea neumelor, este 
încărcată de semnificaţii. La baza sa, stau semnele diastematice, cele care dau linia melodică 
simplă, cu care se poate realiza „„paralaghia”, prima treaptă a iniţierii muzicale. „Fructele”, 
„roadele” copacului sunt semnele din categoria cheironomiilor, „marile hypostasuri” ale perioadei 
medievale, cele care desăvârşesc instruirea şi realizează „melosul”, iar coroana copacului este 


întregită de termenii scrişi cu litere, care fac trimitere la importante capitole ale teoriei muzicale. 


3. Genurile poetico-muzicale 

Am început demersul nostru cu temeri asupra posibilităţii de a da un răspuns complet. 
Constatăm că am reuşit până aici abia o fugară atenţionare asupra câtorva arhetipuri prezente în 
muzica bizantină, implicit şi în tradiţia românească. Dar, la rândul ei, această muzică a generat, încă 
din primele secole de existență modele, tipare — aşadar arhetipuri — ce au călăuzit creaţia până în 
zilele noastre”. 

Între acestea, un loc important îl ocupă cele mai vechi creaţii poetico-muzicale bizantine: 
troparul, condacul şi canonul, apărute pe rând, în secolele V, VI şi VII. Creaţia bogată a melozilor 
din primul mileniu s-a transmis nealterată prin manuscrisele medievale, chiar şi după căderea 
Constantinopolului, circulând ca atare şi în spaţiul românesc. Dacă textele au rămas neschimbate, 
codificarea cărților de ritual fiind încheiată la sfârşitul primului mileniu, melodiile au evoluat şi s-au 
îmbogățit, dar nu s-au îndepărtat prea mult de tiparul iniţial. Unul dintre cele mai elocvente 
exemple, în acest sens, îl reprezintă Condacul Naşterii Domnului, „Fecioara astăzi”, creaţie din 
secolul al VI-lea a lui Roman Melodul, care şi-a înscris numele în acrostihul celor 24 de strofe care 
îl alcătuiesc. Studiul comparat, întreprins de părintele loan D. Petrescu“, pe un mare număr de 
manuscrise, din secolul al XIII-lea (nu s-au păstrat condacarioane mai vechi) până în cel de al 
XVIII-lea relevă marea asemănare a construcției modale. Melodia sa era atât de cunoscută, încât în 
manuscrisul său din 1713, Filothei sin Agăi Jipei nu îi notează decât textul. Supus în continuare 
procesului de românizare, împreună cu întregul repertoriu liturgic, condacul lui Roman Melodul a 
trecut şi în tipăriturile secolului al XIX-lea, fiind preluat de aici de Paul Constantinescu şi 
remarcabil prelucrat în „Oratoriul bizantin de Crăciun”. Ceva mai recent, regăsim modelul 


condacului sublimat într-o creaţie instrumentală, „Cvartetul pentru quartet de saxofoane 


# Amintim că despre o muzică bizantină, desprinsă din trunchiul comun al muzicii creştine, cu trăsături distincte, 
vorbim doar de pe la secolul al VI-lea, din vremea împăratului Iustinian. 

5 loan D. Petrescu, Condacul Naşterii Domnului. Studiu de muzicologie comparată, Tipografia Ziarului Universul, 
Bucureşti, 1940. 

formelor imnice 
Condacul lui Roman Melodul ilustrează, prin legendara sa apariţie, şi un alt aspect al creației 
bizantine: calitatea de a fi revelată. Marcu din Efes istoriseşte cum, în noaptea dinaintea 
Crăciunului, Maica Domnului a apărut în vis lui Roman, i-a înmânat un sul de pergament, pe care 
acesta l-a înghițit şi a doua zi a urcat în amvon pentru a cânta condacul. Comentarii ce însoțesc şi 
alte texte liturgice subliniază, în diferite forme, această calitate. Un singur exemplu, care provine 
din manuscrisele româneşti: în 1570, Oprea diacul nota în epilogul unui octoih pe care îl copiase: 
„Această dumnezeiască carte ce iaşte osmoglasnic o au scris cela întru sfinți, părintele nostru loan 
Damaschin. Dară nu cu ştiinţă omenească, ce cu minte de sfinţii îngeri luminată au scris...” 

„Muzica aşa-numită arhetipală tinde să recupereze ... aceste modele cereşti bazate pe 
armonie, simetrie, proporţie, puritate, simplitate,” — observa Despina Petecel Theodoru, arătând în 
continuare că bizantinismul a reprezentat una dintre căile urmate de compozitorii români ai 
secolului al XX-lea. Citatul muzical, ce permite detectarea tuturor surselor folosite de Paul 
Constantinescu, în elaborarea marilor sale opusuri vocal-simfonice, a fost ocolit în lucrările 
ultimelor decenii ale secolului trecut, care tind să îmbine valorile arhetipale ale limbajului vechi 
bizantin cu cele ale limbajului contemporaneităţii. Lucrări intitulate explicit Json, Axion (Ştefan 
Niculescu), Phtora (Nicolae  Brânduş), Bizant după Bizanț (Theodor Grigoriu) sau 
Metabizantinirikon (Octavian Nemescu) sau altele, ce nu fac trimitere directă la sursa bizantină, 
analizate în lucrări ale ultimei perioade de distinsele colege de al Bucureşti, Irinel Anghel şi 
Valentina Sandu-Dediu, subliniază felul în care aceasta este prezentă în creaţia contemporană: „... 
ca funcţie, ca ethos, ca aluzie, ca interferență” sau „de pe poziţia recuperării arhetipurilor, a 
modelelor permanente, universale”. 

Nu putem încheia fără a aminti măcar faptul că arhetipurile bizantine sunt valorificate, în 
continuare, în creaţia contemporană de factură bizantină, destinată cultului (cu notație neumatică şi 
tot ceea ce aceasta implică din punct de vedere stilistic). Un exemplu muzical de excepţie este 
reprezentat de o variantă relativ recentă a imnului „Lumină lină”, de la Vecernie, compusă de arhid. 
dr. Sebastian Barbu-Bucur. Imn hristologic şi trinitar, ce provine din secolele II sau III, acesta se 
cânta în vechime în momentul când se ivea pe cer Luceafărul de seară. Simbolistica sa face 


trimitere directă la Mântuitorul care se identificase pe sine cu „lumina lumii””, 


`l Irinel Anghel, p. 12. 

° Despina Petecel Theodoru, De la mimesis la arhetip. Încercare hermeneutică asupra ideii de Adevăr în opera de 
artă, Editura Muzicală, Bucureşti, 2003, p. 110. 

5 în cadrul simpozionului exemplul muzical a fost audiat, înregistrarea aparţinând Formaţiei „Byzantion” (vezi 
„Byzantion”, Vecernia Acoperământului Maicii Domnului, vol. V, Melos Studio, Iaşi, 2004). 

